19.000 rejsekort-standere skal rives ned

Nedrivningen af landets 19.000 rejsekort-standere sker i 2026 på baggrund af nye muligheder for at checke ind og ud, skriver Ingeniøren. Den længe ventede Rejsekort-app landede nemlig endelig tilbage i september måned, hvilket har gjort det muligt at checke ind og ud via. telefonen, uden brug af de blå standere.

I stedet skal der helt nye (og langt færre) standere op, med bla. ny teknologi og nye lyde. Projektet forventes at koste mellem 125 og 250 millioner kroner alene i fysisk materiel. Driftsomkostningerne til det nye system estimeres dog til at blive en del lavere.

Derudover skal det også være muligt at betale direkte med kreditkortet i fremtiden, når man rejser. Systemet forventes klar i 2026, men først efter at de nye standere er sat op. Tidsplanen for kreditkort-betaling er desuden usikker.

Over 500.000 brugere af Rejsekort app

Rejsekort og Rejseplan A/S erfarer at der er over 500.000 brugere af Rejsekort-app’en ud af i alt 3,3 millioner brugere – mange hænger altså stadig fast i det fysiske kort. I fremtiden forventes det dog at app’en skal fungere som den primære løsning for 90% af brugerne. De resterende brugere har dog mulighed for at benytte de nye standere, men standerne fungerer også som backup, hvis nu ens telefon er løbet tør for strøm.