Minister: Rejsekortet bør skrottes til fordel for en app

Transport- og Boligministeriet meddeler i en pressemeddelelse, at ”der er mulighed for gavnlige virkninger […] hvis rejsekortet og rejseplansystemet bliver samlet i én digital mobilitets-tjeneste”. Det er nemlig konklusionen på en ekstern analyse, som ministeriet har fået foretaget. Dermed giver analysen kunderne ret; lige siden lanceringen for snart ti år siden har der været ønske om en mobil løsning i stedet for plastikkortet.

Med én samlet digital mobilitetstjeneste – en app – skal det i fremtiden være muligt at planlægge og betale sin samlede rejse ét sted, siger minsteriet.

– En ny app-løsning, som samler rejsekortet og rejseplantilbuddet, vil medføre, at passagererne kan planlægge, booke og betale deres rejse et og samme sted. Derudover vil den kunne tilpasses personlige præferencer eller foreslå alternative rejser ved for eksempel regnvejr. Jeg ser derfor frem til at følge det videre arbejde hen imod en sådan app-løsning, siger transportminister Benny Engelbrecht (S).

Et enigt Folketing stemte i februar måned for en ændring af lov om trafikselskaber med det formål at fremme digitale mobilitetstjenester i Danmark. Derfor har Transport- og Boligministeriet fået foretaget en ekstern analyse af mulige udviklingsspor for videreudviklingen af rejseplan- og rejsekortsystemet hen imod en samlet digital mobilitetstjeneste. Analysens opdrag har været at tilvejebringe en ”fase 1-analyse”, der skitserer mulige spor for den udviklingsopgave hen imod en samlet digital mobilitetstjeneste, som nu ligger foran Rejsekort & Rejseplan A/S.

– Med den gennemførte analyse kan vi træde ind i næste fase, hvor der foran Rejsekort & Rejseplan A/S ligger et spændende arbejde med at vælge og tilrettelægge det konkrete spor for udviklingen, siger transportminister Benny Engelbrecht.

Minister: Rejsekortet bør skrottes til fordel for en app